《咏文后山所藏汉赵婕妤玉印》
清代·朱为弼

后山雅似文三桥，阁开清閟邻紫桃。紫桃轩中一方印，入手换却青琼瑶。

当年姊妹联春宴，娇殊赤凤无人见。何时手截素鹅肪，鸟体绸缪似飞燕。

燕子飞来风自芳，纤腰携佩杂明珰。细看小点黏红粉，曾写新歌钤绿章。

歌筵捉搦舞裙骋，㺲凫恰仿鸳鸯颈。扶寸瑶华透骨香，平分蛤采缠菭冷。

我来雅玩剧伤情，如看鲛绡玉体横。安得金釭与相见，昭阳旧侣话深更。

作者简介：（1771—1840）浙江平湖人，字右甫，号椒堂。嘉庆十年进士。道光间官至漕运总督。曾奏陈剔除积弊章程。所至拒供张，以清操著。精金石。有《蕉声馆诗文集》、《积古图释》。